Uudis, mis Eesti, ega ka enamike teiste riikide (seaduskuulekat) autoostjat kuidagi ei mõjuta, küll aga näiteks Volvo-ostjaid, kes tahaks Saksamaa autobahnil natuke kiiremini edasi liikuda.
Tegemist on Volvo poolt algatatud lahendusega liiklussurmade vähendamiseks. Niimoodi soovivad nad tähelepanu juhtida kiiruse surmavatele omadustele. 180 km/h on nüüdsest tipmine kiirus, mida ükskõik millise Volvoga võib saavutada. Miks just see kiirus, on raske öelda.
Kui see 180 km/h on pigem sõnumi edastamise jaoks oluline, mitte reaalset elu puudutav, siis kogu lahenduse juures on hoopis olulisem Care Key funktsioon, mis võimaldab omanikul ise tippkiirust veelgi piirata. Näiteks lapsevanemad, kes annavad autot oma lastele kasutada või lihtsalt kellelegi kolmandale, keda ei usalda. Selline vabatahtlik piiramine võib isegi mõnes olukorras abiks olla.